Rossiyadagi sement zavodida “Taxtlar o‘yini” serialidagi Vinterfell qasri quriladi

Rossiyaning Yekaterinburg shahridagi sement zavodi hududida “Taxtlar o‘yini” serialidagi Vinterfell qasrini qurishadi, deya xabar bermoqda “360” telekanali. Uni uch metrli 3D-printer yordamida yaratishadi va sentabr oxirigacha qurib bitkazishadi.

“Vinterfell juda chiroyli va salobatli bo‘lgani uchun biz uni tanladik, ammo unda oddiy usulda qurib bo‘lmaydigan elementlar ko‘p”, — dedi zavod bosh direktori Rinat Brilin.
Vinterfellni uch kishi barpo etadi, ular 3D-printer ishini nazorat qiladi. So‘ng qasr qorovulxona sifatida foydalaniladi.
Qasr qurilishi zavodga taxminan 46 ming dollarga tushadi, biroq baribir bu oddiy qurilishdan arzonroq.
Vinterfell — Starklar uyining avloddan-avlodga o‘tib kelgan qasri bo‘lib, “Taxtlar o‘yini” mifologiyasiga ko‘ra, sakkiz ming yil avval qurilgan.
Avvalroq “Taxtlar o‘yini” serialining oxiridan oldingi — yettinchi mavsumini suratga olish ishlari rasman boshlangani xabar berilgan edi.